AFRIKAANSE OPSOMMING: Opnamegehalte word deur die geringste verandering in die afstandverhouding tussen ’n mikrofoon en ’n klankbron beïnvloed. Die posisie van ’n klankbron, asook die mikrofoonkeuse en plasing wat vir ’n opstelling benut word, word in die opnamepraktyk op ’n eksperimentele basis aangepas totdat ’n opstelling ’n esteties bevredigende resultaat lewer. Hierdie tesis ondersoek die ontwerp van ’n stelsel vir die akkurate kartering van mikrofoonposisies relatief tot ’n klankbron in enige driedimensionele ruimte. Ten einde ’n karteringstelsel vir opname-ateljees te ontwikkel, is die aspekte wat opnamegehalte beïnvloed as tegniese vereistes geag waarvolgens karteringstegnieke ondersoek en aangepas is. Daar is bevind dat die afleiding van posisionele inligting vanaf fotografies karteerde en fotogrammetries gemoddelleerde ruimtes te onakkuraat of ingewikkeld is om vir implementering oorweeg te word. Gevolglik is ’n kartetiese-koördinaatsisteem vir die kartering van mikrofoon- en bronposisies ontwikkel.